我 thiau-kang 無愛去看我上蓋對重 ê 代誌，我食、我飲、我 chhit-thô，我 thiau 故意毋去聽我心內 ê hiàm 喝，我 teh 走揣暫時 ê 安慰。
藍國亞，你講佫對對對，我無比食酒、食毒 ê 人 khah 高尚，我窮實比 in koh khah 軟茈，mā koh khah 假好。
我 thang 好 mài 去解決啥物代誌、對啥物代誌卸身離，mā 免想欲去 liú-la̍k--啥，總--是，我無應該 kā 我 ê 艱苦放袂記得，我應該著拚勢 kā in 攬 tiâu-thiâu，留 in 佇我 ê 身軀邊，因為我無想欲慢慢仔袂記得當原初心疼 ê 原因，棄拺當原初堅心 ê 追 jip，紲--落-來，choaⁿ-á 無 koh 熟似 hit-ê 佇空冇內底所熟似 ê hit- ê 原底 ê 家己。
我袂用得 koh 按呢滿足我 ê 身體，來瞞騙我 hit 粒欠缺、著傷、悿頭 ê 心，我若用 chit 號迷魂法，歸氣去死。
我著精神，佇我 teh beh 麻痺 ê 時陣，佇我 teh beh 慣勢 ê 時陣，佇我 teh beh 放棄，就勢 beh 濫入去 chit-ê 世界 ê 時陣，我著有 che 「艱苦 ê 提醒」，來 kā 家己點注才 ē 用得。
藍國亞，我想--起-來-ah，我袂使 koh 按呢 kā 家己 ê 靈魂 khoaⁿ-khoaⁿ-á hip--死，我無愛 chiâⁿ 做無靈魂 ê 框殼，活 leh khah 輸死。
肉體著顛倒過來 kā 我 ê 心托醒，我著把握講「我無愛！」ê 自由，一直到我 ē-tàng 老老實實來過日，或者是到我袂 koh 再喘氣，倒 loeh、死--去 ê hit 一日。